Arfe
Arfe, spansk sølvsmedefamilie, der i 1400-1600-tallet blev særlig kendt for en række pragtfulde monstranser, custodias, til spanske kirker.

Enrique de Arfe (ca. 1470-efter 1543) udførte som sit hovedværk den sengotiske monstrans til domkirken i Toledo; hans værksted blev videreført af sønnen Antonio de Arfe (ca. 1510-efter 1566), hvis søn Juan de Arfe y Villafaña (1535-1603) blev berømt for sine processionskors samt de store monstranser i renæssancestil til bl.a. domkirkerne i Ávila, Burgos og i Sevilla, hans hovedværk (1580-87). Juan skrev også teoretiske værker om proportioner i skulptur og arkitektur.